b'\n_START_ARTICLE_\nT\xc5\xa1et\xc5\xa1enian parlamentin isku 2010\n_START_PARAGRAPH_\nT\xc5\xa1et\xc5\xa1enian parlamentin isku tehtiin 19. lokakuuta 2010, kun kolmen islamistikapinallisen ryhm\xc3\xa4 hy\xc3\xb6kk\xc3\xa4si aamulla T\xc5\xa1et\xc5\xa1enian parlamenttirakennukseen Groznyissa. Kuusi henkil\xc3\xb6\xc3\xa4 kuoli ja lis\xc3\xa4ksi 17 muuta loukkaantui. Hy\xc3\xb6kk\xc3\xa4\xc3\xa4j\xc3\xa4t aloittivat laukaustenvaihdon vartijoiden kanssa ja yksi hy\xc3\xb6kk\xc3\xa4\xc3\xa4j\xc3\xa4 teki heti itsemurhapommituksen. Lopulta my\xc3\xb6s muut hy\xc3\xb6kk\xc3\xa4\xc3\xa4j\xc3\xa4t r\xc3\xa4j\xc3\xa4yttiv\xc3\xa4t itsens\xc3\xa4. Parlamentin j\xc3\xa4senet aloittelivat ty\xc3\xb6p\xc3\xa4iv\xc3\xa4\xc3\xa4ns\xc3\xa4 iskun aikaan, mutta he onnistuivat pakenemaan ylemp\xc3\xa4\xc3\xa4n kerrokseen, jossa pysyiv\xc3\xa4t turvassa. Iskua edelsi jakso, jonka aikana v\xc3\xa4kivaltaisuudet olivat Ramzan Kadyrovin johdolla jossain m\xc3\xa4\xc3\xa4rin v\xc3\xa4hentyneet. Euroopan unioni ja Yhdysvallat tuomitsivat hy\xc3\xb6kk\xc3\xa4yksen ja vakuuttivat toimivansa terrorismia vastaan yhteisty\xc3\xb6ss\xc3\xa4 Ven\xc3\xa4j\xc3\xa4n kanssa.'